Smask! En syngende lussing sendes direkte tilbage i ansigtet på den unge mand, der i et flygtigt øjeblik sneg sine fugtige fingre ned af numsen på den fremmede pige, der gik forbi ham.

»Slap dog af,« siger han til pigen, hvis hånd nu er tatoveret i skrigende rødt på hans ansigt. Hun kigger vredt tilbage men går videre med sine veninder ned ad Jomfru Ane gade i Aalborg.

Episoden overværede undertegnede for et par måneder siden, men det er næppe et ukendt scenarie, hvis man kigger på den seneste TNS Gallup-måling foretaget for Berlingske. Her er 688 unge mænd og kvinder i aldersgruppen 18-35 år blevet spurgt til deres oplevelser med »ufrivillig befamling« i nattelivet.

I undersøgelsen svarer 57 procent af kvinderne, at de har oplevet ufrivillig befamling, mens 18 procent af mændene har oplevet at blive gramset på i nattelivet.

Det er landstendensen, men Nordjylland skiller sig alligevel ud på bl.a. ét punkt.

En tredjedel af nordjyderne er ok med gramsning

32 procent af nordjyderne i undersøgelsen svarer, at man er snerpet, hvis man ikke tåler lidt berøring, når man er på diskotek. Til sammenligning er det kun 17 procent, der har samme opfattelse i region Hovedstaden.

Den nordjyske holdning illustrerede episoden i Jomfru Ane gade, hvor drengen med de lidt for lange fingre kiggede fuldstændigt uforstående på pigen, der øjensynligt ikke nød det lille klem på hendes bagdel fra en fremmed mand.

Pigen gik videre med sine venner, og hun endte næppe med at politianmelde den unge mand, men der var han muligvis heldig.

Nordjylland skiller sig nemlig ud på endnu et punkt i undersøgelsen. For selvom en tredjedel mener, at man skal acceptere lidt gramseri hist og her i nattelivet, er der flest danskere i netop Nordjylland, der har kvitteret for befamlingen med mere end en lussing.

Nordjyder politianmelder gramsning mest

Ni procent af de adspurgte i Nordjylland svarer, at de har oplevet ufrivillig berøring af en sådan karakter, at de valgte at politianmelde det, mens 13 svarer, at de har overvejet at politianmelde det.

Men før du giver helt op på det nordjyske natteliv, er der hjælp at hente. TNS Gallup-undersøgelsen indikerer nemlig, hvad du kan gøre for at undgå, at en fremmed hånd forvilder sig rundt på din krop.

65 procent af de nordjyske respondenter svarer således, at man kan undgå ufrivillig berøring, hvis man ikke opfører sig seksuelt udfordrende.

Samme holdning deler kun ca. 44 procent af respondenterne i de andre landsdele.

Kigger vi landsplan, deles holdningen af 58 procent af danske unge mænd i undersøgelsen, mens kun 41 procent af danske kvinder er enige.

Dans ikke, hvis du vil undgå befamling

Endnu et tip til at undgå befamling i det nordjyske kan desuden være følgende: Lad være med at danse, når du tager i byen.

26 procent af nordjyderne i undersøgelsen svarer nemlig, at man må acceptere at blive ”ufrivilligt befamlet”, hvis man siger ja til at danse i nattelivet.

Her skiller Nordjylland sig dog ikke ud fra resten af landet. Faktisk er det i stedet Sjælland, der løber af sted fra de andre landsdele, hvor 31 procent svarer, at man må acceptere befamling, hvis man siger ja til at danse.

Det kan være et par af de få råd, der skærmer dig fra at blive ufrivilligt befamlet i nattelivet, for et nej er ifølge TNS gallup-undersøgelsen ikke nok.

46 procent af respondenterne på landsplan svarer, at befamlingen mange gange er fortsat, selvom de tydeligt har afvist. Her ligger de forskellige landsdele i øvrigt nogenlunde lige.